Eiliset tapahtumat saamelaispolitiikassa alkoivat, kun KHO ilmoitti hyväksyneensä 93 saamelaiskäräjien vaalilautakunnan päätöksestä valittanutta henkilöä saamelaiskäräjien vaaliluetteloon. Päätös ei sinällään ollut yllättävä, sillä KHO:n vuosikirjapäätös vuodelta 2011 antoi olettaa, että tulkinnat tullaan tekemään hakijan itseidentifikaatiota painottaen, kunhan vain saamelaiskäräjälaissa annetun saamelaisen määritelmän objektiiviset kriteerit täyttyvät. Kansainväliset sopimukset ja Suomen lainsäädäntö velvoittavat toimimaan näin, mitään muuta oikeudenmukaista ratkaisumallia ei ole.

Saamelaiskäräjien nykyjohto, joka on politiikassaan pyrkinyt painottamaan "saamelaisten itsemääräämisoikeutta alkuperäiskansana", sai KHO:n päätöksistä vertaansa vailla olevan "itkupotkuraivarin". YLE Sápmi, jonka kuuluisi tehtävänsä perusteella tuottaa objektiivista uutisointia eri näkökulmista eri saamen kielillä, sai samanlaisen raivarin. On mielestäni valitettavaa, että verovarojamme käytetään tällaisen poliittisen median tukemiseen.

Kaksi Näkkäläjärveä ja päivän "erikoiset"

Eilispäivän kovimmista lausunnoista vastasi saamelaiskäräjien entinen puheenjohtaja Klemetti Näkkäläjärvi, joka haukkui Suomen "rasistiseksi maaksi joka polkee omaa alkuperäiskansaansa". Myöhemmin päivällä Näkkäläjärvi ilmoitti vaativansa nimeään poistettavaksi saamelaiskäräjien vaaliluettelosta. Lausuntoja voi ymmärtää, sillä KHO:n päätöksien myötä Näkkäläjärven puheenjohtajakaudellaan ajama syrjivä segregaatiopolitiikka romuttui lopullisesti. Sen sijaan rasismisyytökset ovat kummallisia henkilöltä, joka on itse blogikirjoituksissaan ja puheissaan verrannut statuksettomia saamelaisia esimerkiksi joulutonttuihin ja marsilaisiin, sekä ajanut kovaa saamelaisnationalistista linjaa. Valitettavasti Näkkäläjärvi on poistanut bloginsa netistä, joten niihin ei voi tässä viitata.

Klemetin jälkeen vuorossa oli Janne Näkkäläjärvi, joka on vaalilautakunnan puheenjohtajana oikeudellisessa vastuussa sen kumotuista päätöksistä. Näkkäläjärven mielestä KHO:n päätöksissä ei ollut mitään punaista lankaa. Kritiikkiin voi siinä mielessä yhtyä, että myös KHO:n päätöksenteossa tapahtui ilmeisesti kiireen vuoksi virheitä. Esimerkiksi toinen sisaruksista hyväksyttiin vaaliluetteloon, mutta toista ei. Tällaisissa tapauksissa hylätyiksi tulleet joutuvat hakemaan päätökseensä KHO:lta purkua, mikä tarkoittanee, että vaaliluetteloon tullaan lopullisesti hyväksymään yli 100 henkilöä. Näkkäläjärvi ei pitänyt KHO:n päätöksiä "hyvänä uutisena" ja hänen mielestään päätökset tulevat vaikuttamaan saamelaisten itsehallintoon. Tätä voidaan pitää ainoastaan positiivisena, mikäli vaikuttaminen itsehallintoon tarkoittaa lainvastaisten päätösten lopettamista.

Erikoisimmat YLE Sápmin julkaisemat "asiantuntijalausunnot" tulivat maisteri Anne Nuorgamilta, joka on itse asiassa saamelaispoliitikko ilman mainittavaa akateemista uraa. Miten tällaisella taustalla varustettu henkilö voidaan päästää ääneen uskottavassa mediassa "syvällisesti analysoimaan" tehtyjä päätöksiä? Paljon palstatilaa on saanut myös apulaisprofessori Rauna Kuokkanen Torontosta, joka esimerkiksi kehoitti kaikkia eroamaan saamelaiskäräjien vaaliluettelosta protestiksi. Kuokkanen tunnetaan intohimoisena saamelaiskäräjien nykyjohdon kannattajana.

Puheenjohtajan lausunnot

Eilen äänessä oli luonnollisesti myös saamelaiskäräjien nykyinen puheenjohtaja Tiina Sanila-Aikio. Väitin elokuussa saamelaiskäräjien vaalilautakunnan syyllistyvän ihmisoikeusloukkauksiin. Tuolloin puheenjohtaja Sanila-Aikio kiisti jyrkästi syytökset ja totesi, että päätökset saamelaisiksi hakeneille ovat perusteltuja ja ne perustuvat muun muassa lakiin sekä useisiin oikeuslähteisiin. KHO:n tekemät ratkaisut näyttävät, että näin ei ole ollut, vaan kyseessä on ollut mielivalta, jota on perusteltu "saamelaisten itsemääräämisoikeudella".

Sanila-Aikio ei kuitenkaan korjannut virhettä, vaan syytti Suomen valtiota pakkosulauttamisesta. Saamelaiskäräjien propagandakoneisto, YLE Sápmi, tuotti tällä hetkellä useita yksipuolisia uutisia poikkeuksellisesti englanniksi. Tämän yksinkertaisen toimenpiteen tarkoituksena oli tietysti kiinnittää kansainvälinen huomio. Samalla selittynee myös Kuokkasen medianäkyvyys, sillä epäilen vahvasti hänen olevan YLE Sápmin englanninkielisen uutisoinnin takana. Kalastelu myös tuotti tulosta, sillä tänään YK:n pysyvän alkuperäiskansafoorumin varapuheenjohtaja, virolainen Oliver Loode, vaati harkitsemaan saamelaiskäräjävaalien pysäyttämistä. Looden mukaan saamelaisilla on kansana oikeus määritellä, ketkä siihen kuuluvat. Tässä yhteydessä on motiivien hahmottamiseksi myös syytä mainita, että tämän Oliver Looden (avo?)vaimo on pohjoissaamelainen nainen Karigasniemeltä.

Mitä YK ei ymmärrä?

YK:n alkuperäiskansaelimien saamelaiskysymyksessä antamat lausunnot ovat ongelmallisia, sillä sitkeästä valistustyöstä huolimatta siellä ei tunnuta ymmärtävän, mistä Suomen alkuperäiskansa-asiassa on kyse. Saamelaisilla ei itse asiassa ole koskaan ollut mahdollisuutta määritellä itseään itse, vaan määrittely toteutettiin vuonna 1962 tehdyn erittäin suppean väestötutkimuksen nojalla, jossa selvitettiin lähinnä henkilöiden kielellistä identiteettiä. Tuolloin useat alkuperäiskansan jäsenet olivat jo menettäneet kielensä pakotetun tai vapaaehtoisen sulauttamisen takia. Kulttuuri eli kuitenkin vahvana, kuten se elää tänäkin päivänä Sallassa ja Savukoskella saakka, vaikka nämä kunnat eivät viralliseen saamelaisalueeseen kuulukaan. Aiheeseen liittyvän laajemman kirjoitukseni voi lukea täältä.

Toisin sanoen osa saamelaisista rajattiin alunperinkin saamelaisuuden ulkopuolelle ja tästä rajauksesta on pidetty, erityisesti saamelaiskäräjien pohjoissaamelaisenemmistön turvin, kiinni. Saamelaiseksi on päässyt ainoastaan saamelaiskäräjien 5 henkisen vaalilautakunnan hyväksynnän kautta. Tämä vaalilautakunta taas valitaan aina pohjoissaamelaisen enemmistön turvin edustamaan "oikeita" mielipiteitä. Kyseessä on siis samankaltainen järjestelmä, kuin jos maan istuva hallitus päättäisi, kuka seuraavissa vaaleissa saa äänestää. Saamelaisilla on kiistatta itsemääräämisoikeus, mutta itsemääräämisoikeus ei voi tarkoittaa laeista ja asetuksista piittaamattomuutta.

Suomen laki määrittelee, kuka kuuluu Suomessa alkuperäiskansaan ja sitä määritelmää on saamelaiskäräjienkin noudatettava. On myös kansainvälisten ihmisoikeussopimusten mukaista, että jokaiselle yksilölle taataan oikeusturvansa takia valittamismahdollisuus häntä itseään koskevissa päätöksissä. On korkea aika, että myös saamelaiskäräjät tunnustaa tämän kaikille muille itsestäänselvän faktan. Samoin olisi korkea aika selventää YK:lle muutamia tosiseikkoja jotka eivät tunnu pääsevän esille, koska esimerkiksi alkuperäiskansafoorumilla äänessä ovat Suomesta ainoastaan saamelaiskäräjien valitsemat saamelaispoliitikot.

Eteenpäin on kuitenkin mentävä

Miten siis tästä eteenpäin? Ensinnäkin saamelaiskäräjien tulisi tunnustaa tekemänsä virheet ja hyväksyä, että maan lainsäädäntö sitoo myös sitä. Tämä on muistettava tehtäessä päätöksiä tulevaisuudessa. Suomen valtion tulisi myös harkita saamelaiskäräjälain muuttamista yhteistoiminnassa saamelaiskäräjien kanssa. Mikäli laki avataan on se tehtävä ponnella, että lain saamelaismääritelmään ei puututa. Saamelaiskäräjien hallinto kaipaa kuitenkin uudistamista ja erityisesti lakiin olisi kirjattava vaalilautakunnan työskentelyä sitovia määräyksiä.

ILO-169 yleissopimuksen, saati pohjoismaisen saamelaissopimuksen, ratifioimisesta ei tässä tilanteessa kannata puhua, mutta ratifioimisvalmisteluihin liittyen olisi hyvä perustaa riippumaton työryhmä selvittämään erilaisia selvittämättä jääneitä asioita. Niitä on nimittäin paljon ja olen kirjoittanut asiasta aiemmin täällä.

Tärkeintä olisi nyt kuitenkin tunnustaa, että koko alkuperäiskansapolitiikkamme on epäonnistunut. Olemme luoneet ihmisiä syrjivän ja ihmisoikeuksia polkevan hirviön, joka tuntuu aina vain jatkavan kulkuaan. Esitän myös haasteen Yleisradiolle ja pyydän, että käskette YLE Sápmia lopettamaan yksipuolisen propagandan syöttämisen kaikilla mahdollisilla kielillä kaikkiin mahdollisiin tuutteihin. Eilisiä KHO:n päätöksiä koskettavasta uutisoinnista ovat tyystin puuttuneet saamelaiskäräjien nykyjohdon kanssa eri linjoilla olevien tutkijoiden näkemykset. Onko tämä todella käsityksenne objektiivisesta tiedonvälityksestä?

En tosin tiedä, ehtiikö YLE Sápmin päällikkö Pirita Näkkäläjärvi vastaamaan huutoon, sillä Näkkäläjärvi käy parhaillaan omaa sotaansa kansainvälisillä "areenoilla", kuten esimerkiksi Sámi Siida of North America foorumilla facebookissa. Voi itkupotkuraivari.